
אלול – לקראת תחילת הזמן
הרב שג"ר

על זמן ומחזוריות

השנה כבכל שנה מגיע שוב הזמן לסופו ומחזוריות הטבע שוב חוזרת, וכך ממשיך לו מעגל הזיווג, הלידה, הצמיחה, הנבילה והמוות. זהו מעגל קוסמי שמתבטא בכל, מהמערכות מהטבעיות המוכרות לנו ועד למערכות של העולמות העליונים שם מתרחש הזיווג בין קב"ה ושכינתיה (תהליך שמתרחש בין ראש השנה לשמיני עצרת). וכך כותב ר' יצחק אייזיק מהומיל:

"כן הדבר נראה לעין שבכל שנה ושנה יש חידוש בתולדות שמים והארץ ככל תבואות השדה וולדי ולדות הארץ, אשר רוב היולדים ככולם הוא רק פעם אחת בשנה, אבל הארץ עצמה לעולם עומדת וכן השמים חוק נתן ולא יעבור. רק בעניין חיבור שמים והארץ לעניין התולדה הבאה מחיבורם בזה יש שינוי והתחדשות משנה לשנה. כי גם תבואות הארץ כבר אמרו רז"ל מטרא בעלא דארעא" הוא שרובע הארץ בגשמי רביעית ומולידה ומצמיחה. וזה נקרא חיבור דכר ונוקבא... על כן לומר שמן המאמר מתחדש הכוח לעורר את הארץ בכל שנה ושנה חידוש פרטי... הרי זה דומה ממש לחיבור זכר ונקבה באדם שבזווגם מזריעים גם שניהם" 

(שני המאורות, פ"ג סימן א).

זמן העבר וזמן ההוה

מהבחינה האנושית זמן העבר הוא מה שהיה ולא יהיה עוד, מה שכולל את נצחיות הדבר, את גורליותו. דווקא הזמניות שלו היא זו שמטביעה בו חותם נצחי – ההבהקה התודעתית שמה שהיה לא יחזור יותר. זמניות שהיא גורליות ונצח.

זמן העבר הוא אם כן, זמן שיש בו ממד של דין – 'את הנעשה אין להשיב'; העתיד מסמל את הבחירה והחירות, והעבר - את הדין והגזירה האלוהית. חוסר היכולת שלנו לשנות את העבר מציבה אותנו כפופים מולו, כפופים אליו, כפופים למלכות ה'. ההיזכרות הינה החייאת העבר וחוויתו בהווה, אולם זהו הווה מיוחד – הווה שהיה ולא יהיה ומכאן הדין העמוק שיש בו.

בכל שנה, בתחילת פרשת ראה, שיוצאת דרך קבע לפני ר"ח אלול, אנו קוראים: 

"ראה אנוכי נתן לפניכם היום ברכה וקללה: את הברכה אשר תשמעו אל מצוות ה' אלהיכם אשר אנכי מצוה אתכם היום: והקללה אם לא תשמעו אל מצות ה' אלהיכם וסרתם מן הדרך אשר אנכי מצוה אתכם היום ללכת אחרי אלהים אחרים אשר לא ידעתם" 

(דברים יא, כו - כח)

בפסוקים אלו חוזרת התורה ומדגישה את זמן ההווה – 'היום', שלוש פעמים. בספרי חסידות מבואר עפ"י דרשת הזוהר ש'היום' הנזכר בפסוק הוא 'יום הרת עולם' – היום בו מעמיד ה' במשפט כל יצורי עולמים, ראש השנה. 

מדוע פירש הזוהר ש'היום' הוא ראש השנה?

ישנם זמנים שהם הלב של הזמן. זמנים של מלאות, זמנים צפופים שנאספת לתוכם משמעות עמוקה ונוגעת, לעיתים זו משמעות של חיים שלמים. בין זמנים אלו ניתן למצוא את זמני הראשית וההתחלה, הבחירה וההכרעה. ראש השנה הינו תמצית השנה. השנה אצה רצה, והזמנים חולפים חיש מהר, נגמרת השנה ובא 'היום', האדם נתבע להכריע שוב בין הברכה והקללה, בין החיים להפכם חלילה. שוב נשאלות השאלות: איך אנו רוצים לחיות? איך יראו חיינו? 

הרגע, כך טוען לוינס, הוא זמן המעבר של ההתגברות העצמית שעל ידה בוראים יש מאין. זמן ההווה הוא זמן הבחירה וקבלת האחריות. העמידה של הסופי מול הנצחי מחוללת את הנוכחות החזקה, התודעה שההווה הזה הינו הווה בר חלוף הופכת אותו להווה ממשי, לנוכחות שבה יש את הבחירה וההכרעה.

אבלות

לתחושות כלפי העבר מצטרפות תחושות של אבלות. אלול הינו גם זמן של פרידה וסוף – הדברים שלא נעשו במשך השנה שוב לא יעשו. סוף השנה מעורר את ההרגשה שלכל דבר בממלכת הזמן יש סוף, הכל כלה ואובד. לתחושות הללו מצטרפת השנה תחושה חזקה במיוחד בשל ההנתקות שהתרגשה עלינו.

ר' צדוק מלובלין (צה"צ, קעא) מקשר את תשעה באב לתחילת השנה. מ"ט הימים שבין י' באב לראש השנה הינם כמו ימי הספירה, ספירת ימים נקיים לקראת הזמנים של תחילת השנה.

התהליך של ראש השנה מתחיל איפה בתשעה באב. סיום השנה היהודית הינו סיום של חורבן ואבל, אולם השבר הזה יכול להוביל להתחדשות של ראש השנה. החורבן הינו נקודת השפל, ניפוץ ומחיקה של מה שהיה, ניפוץ שיכול להוביל לצמיחה חדשה.

וכך כותב הבני יששכר (מאמר צום החמישי, ג עמ' קיא):

"שמעתי בשם הרב הקדוש ר' פנחס מקוריץ זצוק"ל על הא דאמרו רז"ל בתשעה באב נולד בן דוד, הטעם להיות נשמת משיח בן דוד היא נשמה היותר גבוהה וכוללת, ואם כן צריכין ללידת זו הנשמה זווג היותר עליון. והנה נוכל להתבונן בעניין אהבה גשמיות בעוה"ז בעניין אהבת חברים ואיש עם אשתו בהיותם ביחד לא תוכר כ"כ האהבה מה שאין כן כשרוצים להיפרד ולהרחיק נדוד לזמן רב אז יתפעלו הנפשות באהבה יתירה, אהבה עזה מגודל הגעגועים. ולכן חייב אדם לפקוד את אשתו וכו' בשעה שיוצא לדרך. ואם כן תתבונן לפי זה דבשעת הפירוד אז הוא הזיווג באהבה יתירה ומקרי הזיווג היותר עליון ונולד מזה הנשמה היותר עליונה. על כן בהיות בעוונותינו הרבים הפירוד בין הדבקים נעשה בתשעה באב, מקרי בעוונותינו הרבים יום יציאה לדרך נולד מזה הזיווג משיח הנשמה היותר עליונה וכוללת הבן.

ועל פי זה תתבונן מה ששמעתי שהקשו תלמידי הרב הקדוש מוה"ר דוב בער זצוק"ל לרבם, על הא דאמרו רז"ל שמצאו האויבים ביום ההוא את הכרובים כמער איש וכו', הלא אמרו רז"ל שזה לא היה רק בזמן שישראל עושין רצונו של מקום ובהיפך ח"ו הכרובים הופכים פניהם זה מזה, והשיב להם הקדוש הנ"ל, חייב אדם לפקוד וכו' בשעה שיוצא לדרך וכו' ואתה הבן".
תשעה באב הוא בעצם הזמן הגבוה, אלא שעולמנו שחסר את הכלים להתמודד עם הגובה של הזמן הזה, אינו יכול שלא להשבר בתשעה באב, שבירה כעין שבירת הכלים. רק לאחר המשבר נחשפת המציאות שמאפשרת לידה חדשה, שמאפשרת התכוונות לקיום מסדר אחר, ממערכת אחרת וגבוהה יותר.

כל זמן שאנו עדיין אחוזים בכאב, איננו יכולים לעלות לשלב הבא. חז"ל אמרו שלושה ימים לבכי, שלושה ימים לאבלות. האבלות היא כבר הפרידה, שבה מצויה האופציה להגיע לרמה אחרת, לפאזה אחרת של קיום. 

"כציפור נודדת מן קנה כן איש נודד ממקומו" (משלי כז, ח); האבל העמוק האובדן האמיתי איננו רק האובדן הפיסי של הבית וחורבנו, אלא אובדן הביתיות עצמה. הציפור, כך מפרש הזוהר הקדוש, איננה אלא השכינה, האמא שמשולחת מביתה. חורבן הבית אינו רק הרס הבית הבנוי מעצים ואבנים, אלא חורבן הביתיות בכלל.

החורבן כשלעצמו טראומתי, אחת הטראומות הקשות העלולות להתרגש על האדם. משום שבית איננו רק הקירות, העצים והאבנים. בית הוא מקום, שורשים, מולדת ושייכות. עקירתו מביתו משולה לעקירת עץ מאדמתו, במקרה כזה נגזר עליו ליבול.

קשה ממנה פי כמה היא העקירה מהביתיות. לא פעם חוה היהודי במשך ההסטוריה גלות ועקירות, אך אף פעם לא ניתוק. הבית נחרב והביתיות נשמרה. זו נשמרה במשפחתיות, בסולידריות היהודית, ביחד היהודי שהוסיף והתקיים גם אחרי החורבן. זאת האמא שמסככת על בניה, היא המאחדת אותם, היא המקום והבית שלהם. בגלות ממשיך הזוהר ומספר גורשה גם האם, אבל הילדים לקחוה עימם, השכינה עצמה יצאה לגלות ונדדה עם היהודי המגורש, ההשראה לא יבשה לחלוטין. לכן, אובדן הביתיות הוא האובדן הקשה פי כמה. זהו אובדן המתבטא בתחושה של 'אין לי מקום'. 

הבית הינו ההיות אצל עצמו, השייכות. האובדן הוא לא רק של מקום פיסי, אלא של חיים שלמים; החברה, אורח החיים, אמונות, סביבת החיים המעניקה את זהותנו העצמית, ואת המשמעויות העמוקות והאינטימיות שלנו. אובדנה משול לאדם שיש לו אלבום ובו תמונות בהן מקופל עברו, משפחתו, רעיו ידידיו. אותו אדם פותח את האלבום אבל דבר בו לא נפתח. הפרצופים מהעבר שוב אינם אומרים לו דבר, הוא חש זרות, וכאן הכאב העמוק, השכחה האמיתית והפרת הברית.

האם הגלות הזו תיהפך למוגלה המלאה בשנאה, או כפי שקרה בגלויות שעמינו גלה, גלות שהפכה לרוך ופתיחות, כלומר לחסד?

"ובפשעיכם שלחה אמכם" (ישעיה נ, א) יתכן שהבנים יריבו ואף יסולקו מהבית, אך כל זמן שהבית קיים קיימת התקווה, ישנו עדיין בית ההורים ובסופו של חשבון תמיד ניתן לשוב אליו ולו בחלומות ובתקוות. אבל גירוש האמא פירושו פירוק בית ההורים וזוהי כאמור הטראומה העמוקה והאובדן הקשה.

מילת המפתח של הקינות הינה שאלת 'איכה'. ישנם חכמים שפירשו תמיהה זאת של 'איכה' לא כקינה אלא כתוכחה. זאת דעתו של ר' יהודה במדרש; "אין לשון איכה אלא לשון תוכחה הדא מה דאת אמר (ירמיהו ח) איכה תאמרו חכמים אנחנו ותורת ה' אתנו" (איכה רבה פרשה א) אל לנו לחשוב שחכמים אנחנו ותורת ד' איתנו דוקא. זאת התוכחה וסיבת החורבן, המחשבה שהאמת הבלבדית היא שלי ורק שלי.

חכם אחר, ר' נחמיה סובר ש'איכה' איננה מילת תוכחה אלא מילת האבל היסודית, והוא אף מקשר אותה לשאלה יסודית  עוד יותר, זו שנשאל אדה"ר אחרי החטא, ודורש 'אֵיכַה' 'אַיֶכָּה'. זאת איננה שאלה המצפה למידע ואינפורמציה אלא השתוממות. תמיהה רטורית. איך יכול להיות שזה קרה? איך הגענו לכך שכך רואים אותנו? לא רק הגירוש אלא ההכפשה והקרע ובעיקר הקרע שבלב, 'קרעו לבבכם ואל בגדיכם' (יואל ב, יג) קורא הנביא. אבל אחרי הזעם וההכחשה מגיע השלב הבא, שלב ההשתאות והקינה 'איכה'. איך זה קרה? בהשתאות הזו, שהיא שאלה ותמיהה ריטורית של הכרה בחוסר האונים, טמונה האבילות. 

ואמנם כדי להמשיך הלאה עלינו להתגבר על התגובה הראשונה של הזעם וההכחשה ולהגיע לאבילות, תפקידה איננו להשכיח אלא ההיפך לטהר, לבנות מקום בזכרון ובאמצעותו להשתקם. עלינו להתחבר, זאת אמנם המשימה העליונה. מתוך ענוה ושפלות ואורך רוח. האם הקרע שבלב יהפוך ללידה חדשה? האם נוכל להפוך את הקרע ללידה, ולומר כיוסף לאחיו שבגדו בו ו"מכרו בכסף צדיק ואביון בעבור נעלים", "לא אתם שלחתם אותי כי אם האלוהים"?
"ושפכתי על בית דויד ועל יושב ירושלם רוח חן ותחנונים והביטו אלי את אשר דקרו וספדו עליו כמספד על היחיד והמר עליו כהמר על הבכור" (זכריה פרק יב) חכמים פירשו מספד זה כמספד על הריגתו של משיח בן יוסף, והרב קוק זיהה כידוע את המשיחיות ה'יוספית' עם הציונות. ההספד יביא לדברי הנבואה ל'רוח חן ותחנונים', רוח נדיבות והתפייסות שאנו זקוקים לה.

אומרים שהאהבה תנצח, אבל האהבה לא יכולה לנצח, זאת משום שבמקום שיש אהבה אין מנצח, ובמקום שישנו ניצחון שוב אין אהבה. ההיפך הוא הנכון, האהבה מפסידה, תמיד מפסידה, והיא כרוכה תמיד בויתור, בקרבן ובשפלות רוח. זאת אולי תהיה התשובה היהודית שלנו לחטא הגאוה וההיבריס, המקום שאולי נוכל ממנו ובאמצעותו לחדש ברית ולשקם אחווה.

אין ספק, קשה, קשה מאד להבליג אל מול האלימות של האוהב וכל שכן של האויב, אבל אנחנו קרואים לתגובה רדיקלית ומרחיקת לכת הרבה יותר מאשר הבלגה. להשפלה נגיב בשפלות רוח, ובמקום שישנה שפלות רוח ההשפלה נעלמת, היא פשוט בלתי אפשרית.

מהו הבית ואיה מקום המנוחה שואל אלוהים בפיו של הנביא ישעיהו; הרי "השמים כסאי והארץ הדם רגלי, אי זה בית אשר תבנו לי ואי זה מקום מנוחתי? ואת כל אלה ידי עשתה ויהיו כל אלה נאם ה" (פרק סו), אלוהים עצמו שואף לבית ומקווה למנוחה, והוא משיב: "ואל זה אביט אל עני ונכה רוח וחרד על דברי". שם ביתי ומקום מנוחתי.

הציבור שלנו שהושפע רבות מהציונות החילונית, אינו מכיר את התנועה של שפלות הרוח. על הרקע של המאבק, יש בנו צד מאוד אקטיבי ולא שפל. אנו צריכים לרכוש את היכולת להפסיד, לא להפסיד כדי להרוויח אלא להפסיד ולהבין שהפסדנו וזוהי השורה האחרונה, זוהי התנועה אותה צריכים אנו ללמוד מדוד ששומע את הביזיונות של שמעי בן גרא בשתיקה הביזיונות הללו הם חלק מתהליך התשובה שלו, לא זה שעומד מולו הוא זה שגבר עליו אלא ה' עצמו הוא זה שגבר עליו. גבר עלינו.
  � שיחת הרב שג"ר אלול התשס"ה, כמה שבועות לאחר ההתנתקות. נערך ע"י אלחנן פיניאן.

